**Zápisnica**

zo siedmeho zasadnutia Obecného zastupiteľstva v Rúbani, konaného

dňa 20. septembra 2019 o 1700 hodine na Obecnom úrade v Rúbani

Prítomní: podľa prezenčnej listiny, ktorá tvorí prílohu tejto zápisnice pod písmenom B.

Zasadnutie Obecného zastupiteľstva v Rúbani otvorila a viedla starostka obce Ing. Štěpánka Zacharová. Konštatovala, že rokovania sa zúčastňuje 5 poslancov, takže zasadnutie je uznášaniaschopné.

Potom oboznámila prítomných s návrhom programu rokovania.

*O schválení návrhu nasledovalo verejné hlasovanie.*

*Prítomnosť/kvórum = 5/3*

*Hlasovanie „za/proti/zdržal sa hlasovania“ = 5/0/0*

1. Otvorenie zasadnutia
2. Určenie zapisovateľa a overovateľov zápisnice
3. Voľba návrhovej komisie
4. Návrh na IV. úpravu rozpočtu obce Rúbaň na rok 2019
5. Zápisnica zo zasadnutia vyraďovacej a likvidačnej komisie
6. Správa o výsledkoch a podmienkach výchovno-vzdelávacej činnosti Základnej školy s vyučovacím jazykom maďarským – Alapiskola Rúbaň – Fűr 28 za školský rok 2018/2019
7. Správa o diagnostike a prepočte klenbového murovaného mostu na miestnej komunikácii ku Château Rúbaň v obci Rúbaň
8. Rôzne
9. Záver

Zmena návrhu programu zasadnutia obecného zastupiteľstva nebola predložená a preto sa zasadnutie obecného zastupiteľstva konalo v zmysle návrhu programu rokovania.

**1/ Otvorenie zasadnutia**

Zasadnutie obecného zastupiteľstva otvorila a viedla Ing. Štěpánka Zacharová, starostka obce.

**2/ Určenie zapisovateľa a overovateľov zápisnice**

 Predsedujúca určila za zapisovateľku Helenu Kanyicskovú a za overovateľov zápisnice určila Bc. Líviu Šámšonovú a PaedDr. Kristínu Pócsovú.

**3/ Voľba návrhovej komisie**

Starostka obce, Ing. Štěpánka Zacharová navrhla za členov návrhovej komisie Imricha Petríka, Zoltána Ešeka a Ing. Zoltána Tamašeka.

*O schválení návrhu nasledovalo verejné hlasovanie.*

*Prítomnosť/kvórum = 5/3*

*Hlasovanie „za/proti/zdržal sa hlasovania“ = 5/0/0*

**4/ Návrh na IV. úpravu rozpočtu obce Rúbaň na rok 2019**

Starostka obce, Ing. Štěpánka Zacharová konštatovala, že poslancom obecného zastupiteľstva bol doručený materiál – Návrh na IV. úpravu rozpočtu obce Rúbaň na rok 2019, ktorý tvorí prílohu zápisnice pod písmenom C. Rozpočet obce je základným finančným nástrojom finančného hospodárenia obce v príslušnom rozpočtovom roku. Návrh na IV. úpravu rozpočtu Obce Rúbaň na rok 2019 je vypracovaný v súlade so zákonom č. 583/2004 Z. z. o rozpočtových pravidlách územnej samosprávy. Pri vypracovaní návrhu bola zohľadnená skutočnosť plnenia rozpočtu a na základe týchto skutočností je navrhnutá táto zmena. Poslancom bol v písomných podkladoch doručený návrh uznesenia s dôvodovou správou.

*V diskusii vystúpili:*

*Ing. Zoltán Tamašek, poslanec:*

* *dopyt k položke 09121 Primárne vzdelávanie – mzdové výdavky, aký je dôvod zníženia*
* *dopyt k položke 311 Granty - aký je dôvod navýšenia*
* *poznámka k novému oploteniu (Kertajja) – stĺpiky sú osadené veľmi hlboko, budú korodovať*

*Ing. Štepánka Zacharová, starostka obce*

* *oprava a výmena oplotenia popri areálu kultúrneho domu a materskej školy bola vykonaná dodávateľským spôsobom, správnosť osadenia stĺpikov prekontrolujeme a v prípade potreby doriešime*
* *grant vo výške 1500 EUR je finančný dar poskytnutý obchodnou spoločnosťou Rúbanka s.r.o. na podujatie Deň obce*

*Imrich Petrík, poslanec:*

* *dopyt k položke 0451 Cestná doprava – rutinná a štandardná údržba – aký je dôvod navýšenia vo výške 1000 EUR*
* *dopyt k faktúre č. 32019 zo dňa 23.9.2019 na sumu 800 EUR, dodávateľ Ján Valovič, Rúbaň 167*
* *dopyt k položke 0620 Rozvoj obcí – verejná zeleň*

*Ing. Štěpánka Zacharová, starostka obce*

* *k oprave obrubníkov a dlažby pri autobusovej zastávke bolo nutné pristúpiť z dôvodu bezpečnosti cestujúcich i autobusov, kvalita asfaltu bola veľmi zlá, podmytím dlažby zrážkovými vodami sa dlažba oddeľovala, faktúra dodávateľa Ján Valovič je za vykonanú službu, materiál k oprave si obec zakúpila samostatne, celková oprava je vo výške 964,34 EUR*
* *v rámci brigády zamestnanci obecného úradu vysadia zeleň a trvalky na štyroch záhonoch (vo dvore základnej školy, pred HUGI barom a pred budovou kultúrneho domu)*

Starostka obce sa uistila, že k predloženému návrhu uznesenia niet viac pripomienok, doplňujúcich alebo pozmeňujúcich návrhov.

Nato prebehlo hlasovanie o návrhu uznesenia v znení, v akom bolo uvedené v podkladoch rokovania.

*Prítomnosť/kvórum = 5/3*

*Hlasovanie „za/proti/zdržal sa hlasovania“ = 5/0/0*

**U z n e s e n i e** Obecného zastupiteľstva v Rúbani **č**. **64** zo dňa **20.09.2019**

Obecné zastupiteľstvo v Rúbani

**schvaľuje**

IV. úpravu rozpočtu Obce Rúbaň na rok 2019

**5/ Zápisnica zo zasadnutia vyraďovacej a likvidačnej komisie**

Starostka obce, Ing. Štěpánka Zacharová konštatovala, že poslancom obecného zastupiteľstva bol doručený materiál - Zápisnica zo zasadnutia vyraďovacej a likvidačnej komisie, ktorý tvorí prílohu zápisnice pod písmenom D.Vyraďovacia a likvidačná komisia pri prerokovaní jednotlivých návrhoch na vyradenie postupovala podľa Smernice vyraďovacej a likvidačnej komisie schválenej uznesením obecného zastupiteľstva č. 154 zo dňa 24.09.2012 a účinnej odo dňa 24.09.2012. Jedná sa o majetok, ktorý je pre obec už nepotrebný, obec ho nepoužíva respektíve už neplní účel stanovený pri jeho zaradení

Poslancom bol v písomných podkladoch doručený návrh uznesenia s dôvodovou správou.

Starostka obce sa uistila, že k predloženým návrhom uznesenia niet viac pripomienok, doplňujúcich alebo pozmeňujúcich návrhov.

Nato prebehlo hlasovanie o návrhu uznesenia v znení, v akom bolo uvedené v podkladoch rokovania.

*Prítomnosť/kvórum = 5/3*

*Hlasovanie „za/proti/zdržal sa hlasovania“ = 5/0/0*

**U z n e s e n i e** Obecného zastupiteľstva v Rúbani **č**. **65** zo dňa **20.09.2019**

Obecné zastupiteľstvo v Rúbani

**1. berie na vedomie**

Zápisnicu zo zasadnutia vyraďovacej a likvidačnej komisie zo dňa 12.09.2019

**2. schvaľuje**

Návrh na vyradenie prebytočného a neupotrebiteľného majetku obce číslo S2019/00024-023 zo dňa 21.08.2019

**6/ Správa o výsledkoch a podmienkach výchovno-vzdelávacej činnosti Základnej školy s vyučovacím jazykom maďarským – Alapiskola Rúbaň – Fűr 28 za školský rok 2018/2019**

Starostka obce, Ing. Štěpánka Zacharová konštatovala, že poslancom obecného zastupiteľstva bol doručený materiál – Správa o výsledkoch a podmienkach výchovno-vzdelávacej činnosti Základnej školy s vyučovacím jazykom maďarským – Alapiskola Rúbaň – Fűr 28 za školský rok 2018/2019, ktorý tvorí prílohu zápisnice pod písmenom E. Správu predkladá svojmu zriaďovateľovi riaditeľ školy v zmysle § 3 ods. 1 Vyhlášky Ministerstva školstva Slovenskej republiky č. 9/2006 Z. z. do 15. októbra príslušného kalendárneho roka. Riaditeľ školy je povinný zverejniť správu v škole na obvyklom mieste a na internetovej stránke ak je zriadená, najneskôr do 31. decembra. Správa obsahuje náležitosti v zmysle § 2 citovanej vyhlášky. Poslancom bol v písomných podkladoch doručený návrh uznesenia s dôvodovou správou.

Starostka obce sa uistila, že k predloženému návrhu uznesenia niet viac pripomienok, doplňujúcich alebo pozmeňujúcich návrhov.

Nato prebehlo hlasovanie o návrhu uznesenia v znení, v akom bolo uvedené v podkladoch rokovania.

*Prítomnosť/kvórum = 5/3*

*Hlasovanie „za/proti/zdržal sa hlasovania“ = 5/0/0*

**U z n e s e n i e** Obecného zastupiteľstva v Rúbani **č**. **66** zo dňa **20.09.2019**

Obecné zastupiteľstvo v Rúbani

**schvaľuje**

Správu o výsledkoch a podmienkach výchovno-vzdelávacej činnosti Základnej školy s vyučovacím jazykom maďarským – Alapiskola Rúbaň – Fűr 28 za školský rok 2018/2019

**7/ Správa o diagnostike a prepočte klenbového murovaného mostu na miestnej komunikácii ku Château Rúbaň v obci Rúbaň**

Starostka obce, Ing. Štěpánka Zacharová konštatovala, že poslancom obecného zastupiteľstva bol doručený materiál – Správa o diagnostike a prepočte klenbového murovaného mostu na miestnej komunikácii ku Château Rúbaň v obci Rúbaň, ktorý tvorí prílohu zápisnice pod písmenom F. Na základe vykonanej diagnostiky a prepočtu mostného objektu zhotoviteľ diagnostiky a prepočtu klenbového murovaného mostu odporúča zvýšiť spoľahlivosť a životnosť mostného objektu na miestnej ceste takto:

* sanovať súčasný mostný objekt tak, aby sa zvýšila jeho zaťažiteľnosť s ohľadom na nové normy STN EN,
* zvýšiť kvalitu a pravidelnosť údržby tak, aby sa most ako celok a jeho jednotlivé časti nedostali do nevyhovujúceho stavu,
* vykonanie všetkých opráv a porúch zistených diagnostikou riešiť v následnej projektovej dokumentácii.

Poslancom bol v písomných podkladoch doručený návrh uznesenia s dôvodovou správou.

Starostka obce sa uistila, že k predloženému návrhu uznesenia niet viac pripomienok, doplňujúcich alebo pozmeňujúcich návrhov.

Nato prebehlo hlasovanie o návrhu uznesenia v znení, v akom bolo uvedené v podkladoch rokovania.

*Prítomnosť/kvórum = 5/3*

*Hlasovanie „za/proti/zdržal sa hlasovania“ = 5/0/0*

**U z n e s e n i e** Obecného zastupiteľstva v Rúbani **č**. **67** zo dňa **20.09.2019**

Obecné zastupiteľstvo v Rúbani

**1. berie na vedomie**

Správu o diagnostike a prepočte klenbového murovaného mostu na miestnej komunikácii ku Château Rúbaň v obci Rúbaň

**2. odporúča**

starostke obce obstarať zhotoviteľa na vypracovanie projektovej dokumentácie na opravu mostného objektu ponad potok Paríž v intencii Správy o diagnostike klenbového murovaného mostu na miestnej komunikácii ku Château Rúbaň v obci Rúbaň

**8/ Rôzne**

Starostka obce, Ing. Štěpánka Zacharová podala tieto informácie:

Informácie starostky obce o bezproblémovom ukončení prevádzky v budove základnej školy ku dňu 31.8.2019 z dôvodu vyradenia málotriednej základnej školy zo siete škôl a školských zariadení. Inventarizácia majetku bola vykonaná dňa 23.08.2019 a pracovnoprávne vzťahy boli riešené v zmysle platnej legislatívy.

Starostka obce tlmočila žiadosť riaditeľky Základnej školy v Strekove o umožnenie presunu prebytočného majetku z budovy základnej školy v Rúbani do budovy základnej školy v Strekove. Na základe tejto žiadosti starostka obce predložila návrh uznesenia, a to:

*„Obecné zastupiteľstvo v Rúbani schvaľuje v zmysle článku 9, bod 5. Zásad hospodárenia a nakladania s majetkom obce prenechať do prenájmu obci Strekov prebytočný hnuteľný majetok Obce Rúbaň, ktorý bol v užívaní základnej školy“*

Starostka obce sa uistila, že k predloženému návrhu uznesenia niet viac pripomienok, doplňujúcich alebo pozmeňujúcich návrhov.

 Nato prebehlo hlasovanie o návrhu uznesenia v znení, v akom bolo vznesené na rokovaní.

*Prítomnosť/kvórum = 5/3*

*Hlasovanie „za/proti/zdržal sa hlasovania“ = 5/0/0*

**U z n e s e n i e** Obecného zastupiteľstva v Rúbani **č**. **68** zo dňa **20.09.2019**

Obecné zastupiteľstvo v Rúbani

**schvaľuje**

v zmysle článku 9, bod 5. Zásad hospodárenia a nakladania s majetkom obce prenechať do prenájmu obci Strekov prebytočný hnuteľný majetok Obce Rúbaň, ktorý bol v užívaní základnej školy

Na internetovom médiu Bumm.sk bol dňa 28.6.2019 zverejnený článok o zrušení málotriednej základnej školy v  Rúbani pod názvom „Megszűnt a magyariskola Fűrközségben“. Informácie boli poskytnuté starostkou obce dňa 26.6.2019.

Dňa 15.7.2019 sa v budove Obecného úradu v Pribete konalo zasadnutie verejného sektora MAS – Dvory a okolie k výzvam na predkladanie žiadosti o poskytnutie NFP.

Dňa 16.7.2019 regionálnym amatérskym rezbárom (Geri Csaba) vykonaná obhliadka dreveného prícestného kríža smerom na Pribetu (pri vinohradoch) v súvislosti s jeho opravou respektíve vyhotovením nového dreveného prícestného kríža. Bol požiadaný aj o predloženie návrhu na vyhotovenie pietneho stĺpa. Návrh a cenová ponuka predložená dňa 19.9.2019.

Dňa 18.7.2019 bola obci doručená  *Správa o diagnostike a prepočte klenbového murovaného mostu na miestnej komunikácii ku Château Rúbaň*. Správu vypracovala Žilinská univerzita v Žiline a je zverejnená na webovom sídle obce v časti Aktuality. Užívatelia miestnych komunikácií (podnikateľské subjekty) boli listom informovaní o jej zverejnení.

Dňa 24.7.2019 sa v budove obecného úradu konala na podnet Ministerstva vnútra SR prezentácia národného projektu ako sa nestať obeťami násilia za účasti štatutárov občianskych združení so sídlom v Rúbani.

Dňa 4.9.2019 a 18.9.2019 vyúčtovanie dotácií poskytnutých Nitrianskym samosprávnym krajom na podporu kultúry, športu a cestovného ruchu.

Dňa 19.9.2019 sa konalo rokovanie Bezpečnostnej rady okresu, na ktorej starostka obce predložila Informácie o pripravenosti obce Rúbaň na plnenie úloh v oblasti krízového riadenia, hospodárskej mobilizácie, obrany štátu a civilnej ochrany obyvateľstva v prípade vyhlásenia krízovej situácie.

Dňa 20.9.2019 sa vykonala 3. distribúcia Potravinovej pomoci 2019.

V rámci festivalu Pro musica nostra Nitriensi sa dňa 5.10.2019 so začiatkom o 18.00 bude konať koncert v kaštieli Château Rúbaň.

Informácie o stave žiadosti o podporu formou dotácie pre rok 2019 vo výške 119 033,00 EUR za účelom realizácie projektu „Zlepšenie energetickej hospodárnosti materskej školy“ . Žiadosť bola ministrom životného prostredia SR neschválená. V rámci Slovenska bolo spolu podaných 455 žiadostí, z toho úspešných bolo 121, neschválených 316 a vyradených v procesu formálnej kontroly 18.

Informácie v súvislosti s  pripravovanou žiadosťou o poskytnutie nenávratného finančného príspevku v rámci implementácie stratégie miestneho rozvoja vedeného komunitou z Programu rozvoja vidieka SR 2014 - 2020 pre opatrenie 7.2 Podpora na investície do vytvárania, zlepšovania alebo rozširovania všetkých druhov infraštruktúr malých rozmerov vrátane investícií do energie z obnoviteľných zdrojov a úspor energie na projekt s názvom „Revitalizácia odvodňovacej priekopy komunikácie v obci Rúbaň“. Termín na podanie žiadosti je 31.10.2019. Obec začala sa procesom výkonu verejného obstarávania a zabezpečuje relevantné dokumenty, ktoré sú povinnými prílohami žiadosti.

Stavebné práce v materskej škole boli úspešne vykonané. Taktiež sa vykonal náter brány a oplotenia areálu materskej školy. Súčasne sa dodávateľským spôsobom vykonalo oplotenie popri budove kultúrneho domu a dvora kultúrneho domu smerom k ulici Kertajja.

Informácie v súvislosti so zriadením nového obvodu praktického lekára v Strekove - predpoklad 1. štvrťrok 2020.

Informácie s predložením nezáväznej ponuky na opravu asfaltovej cesty v novom cintoríne Metrostav Asfalt a.s.

Návrh na spoluprácu a pomoc pri zriadení občianskej hliadky.

Informácie v súvislosti s  procesom realizácie výstavby čistiarne odpadových vôd pre obce Strekov a Rúbaň.

Obchodná spoločnosť PROSPECT, spol. s r.o. so sídlom v Nových Zámkoch ponúka spoluprácu na výstavbu technologickej linky ČOV 200 ASIO pre malé obce.

Pozvanie z partnerskej obce Dömsöd na oslavy vinobrania. Za Obec Rúbaň sa slávnosti zúčastní 11 členná delegácia. Osobitné pozvanie na oslavy dostala folklórna skupina Fürjecskék a Mgr. Stefánia Csölleová.

Informácie v súvislosti s návrhom manželov Pócsových, bytom Rúbaň 101 na odkúpenie časti nehnuteľnosti vo vlastníctve obce Rúbaň (parcela číslo 364/31).

Hracie prvky na detskom ihrisku pri bytových domoch obce poškodzujú osoby staršie ako 12 rokov. Z dôvodu záchrany hracích prvkov je tu možnosť premiestniť ich do areálu materskej školy.

Starostka obce dala priestor poslancom na tlmočenie nápadov, názorov.

*Imrich Petrík, poslanec:*

* *z dôvodu zabezpečenia bezpečnej premávky na miestnej komunikácii odporúča orezať strom (orech) pred rodinným domom so súpisným číslom 406*
* *dopyt, či došlo k oprave nefunkčných svietidiel na verejnom osvetlení a nefunkčných reproduktorov miestneho rozhlasu*
* *odporúča vykonať údržbu lavíc v areáli nového cintorína*

*PaedDr. Kristína Pócsová, poslanec:*

* *z dôvodu zabezpečenia bezpečnej premávky na križovatke (miestna komunikácia a hlavná cesta) odporúča orezať krík pred rodinným domom súpisné číslo 117*

*Ing. Štěpánka Zacharová, starostka:*

* *výmena svietidiel na verejnom osvetlení a oprava respektíve výmena reproduktorov miestneho rozhlasu bola vykonaná*
* *údržba lavíc v areáli nového cintorína je naplánovaná na mesiac október*
* *orezanie stromu a kríka podľa odporúčania poslancov obec vykoná vo vlastnej réžii v čo najkratšom termíne*

Starostka obce dala priestor obyvateľom obce na tlmočenie nápadov, názorov.

Ing. Dalma Csepigová a Helena Ármaiová v zastúpení rodičov detí materskej školy tlmočili žiadosť o finančnú podporu a poskytnutie miestnosti na uskutočnenie mimoškolskej činnosti – hudobná škôlka pre deti, ktoré navštevujú materskú školu alebo prvý ročník základnej školy pod vedením Móniky Danczi zo Strekova.

*Ing. Štěpánka Zacharová, starostka:*

* *priestory na mimoškolskú činnosť sa môžu poskytnúť vo forme nájmu*
* *odporúča túto činnosť vykonávať odborne spôsobilou osobou*

*PaedDr. Kristína Pócsová, poslanec:*

* *rodičovské združenie môže podať žiadosť o finančnú podporu na takéto aktivity, existujú rôzne výzvy na podporu týchto činností*

**9 /Záver**

Nakoľko program zasadnutia obecného zastupiteľstva bol vyčerpaný, predsedajúca poďakovala všetkým prítomným za účasť a rokovanie ukončila.

Erika Csölleová Ing. Štěpánka Zacharová

prednostka úradu starostka obce

Overovatelia: Bc. Lívia Šámšonová

PaedDr. Kristína Pócsová

Zapisovateľka: Helena Kanyicsková